
                                     RAPORT

asupra  propunerii legislative de modificare a Legii nr.47(r1) din 1992 privind organizarea şi funcţionarea Curţii Constituţionale
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă de modificare a Legii nr.47(r1) din 1992 privind organizarea şi funcţionarea Curţii Constituţionale,  trimisă cu adresa nr.Pl-x 245 din 17 iunie 2008 şi  înregistrată cu nr. 31/245 din 18 iunie 2008.
             Potrivit prevederilor art. 75 din Constituţia României, republicată, şi ale art. 92 alin.(8) pct.2 din Regulamentul Camerei Deputaţilor, republicat, Camera Deputaţilor  este prima Cameră sesizată. 
Propunerea legislativă are ca obiect de reglementare modificarea şi completarea Legii nr.47/1992 privind organizarea şi funcţionarea Curţii Constituţionale , republicată, în sensul de a da Curţii Constituţionale posibilitatea să se pronunţe din oficiu asupra constituţionalităţii legilor înainte de promulgare. Totodată se propune eliminarea posibilităţii reînnoirii mandatului preşedintelui Curţii Constituţionale şi a discriminării existente între judecătorii acesteia şi celelalte persoane alese în funcţii publice, din punct de vedere al cuantumului indemnizaţiei ce li se acordă la încetarea mandatului.

 Consiliul Legislativ,  prin avizul nr.333/18.03.2008, a avizat negativ propunerea legislativă.
               Guvernul, conform punctului de vedere transmis cu adresa nr.982/22.04.2008,  nu susţine adoptarea acestei iniţiative.

              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 9 septembrie 2008. 
              La lucrările Comisiei a participat, în calitate de invitat, din partea Ministerul Justiţiei, domnul Theodor Cătălin Nicolescu, secretar de stat.

              La dezbateri au fost prezenţi 16 deputaţi, din totalul de 29 membrii ai Comisiei juridice, de disciplină şi imunităţi . 

              În urma dezbaterilor, membrii Comisiei au hotărât, cu unanimitate de voturi, să  propună plenului Camerei Deputaţilor respingerea propunerii legislative de modificare a Legii nr.47(r1) din 1992 privind organizarea şi funcţionarea Curţii Constituţionale, întrucât soluţia propusă excede prevederilor art.146 lit.a) din Constituţia României, republicată, articol la care sunt enumerate entităţile la a căror sesizare se pronunţă Curtea Constituţională asupra constituţionalităţii legilor înainte de promulgare.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                   George BĂEŞU
Red., consilier Cecilia Păduroiu

